作者:劉辰翁
標題:蘭陵王
內容:送春去。春去人間無路。鞦韆外、芳草連天，誰遣風沙暗南浦。依依甚意緒。漫憶海門飛絮。亂鴉過，斗轉城荒，不見來時試燈處。春去。最誰苦。但箭雁沉邊，梁燕無主。杜鵑聲里長門暮。想玉樹凋土，淚盤如露。咸陽送客屢回顧。斜日未能度。春去。尚來否。正江令恨別，庾信愁賦。蘇堤盡日風和雨。嘆神遊故國，花記前度。人生流落，顧孺子，共夜雨。